b'\n_START_ARTICLE_\nBod\xc4\x97s muziejus\n_START_PARAGRAPH_\nBod\xc4\x97s muziejus (vok. Bode-Museum, anks\xc4\x8diau Kaizerio Frydricho muziejus) \xe2\x88\x92 meno muziejus Berlyne, vienas i\xc5\xa1 Muziej\xc5\xb3 salos muziej\xc5\xb3._NEWLINE_Bod\xc4\x97s muziejus \xc5\xbeinomas pla\xc4\x8dia Europos viduram\xc5\xbei\xc5\xb3 ir ankstyvojo renesanso skulpt\xc5\xabr\xc5\xb3, Bizantijos meno ir numizmatikos kolekcija.\n_START_SECTION_\nIstorija\n_START_PARAGRAPH_\nMuziejaus i\xc5\xa1takos kildinamos i\xc5\xa1 1883 m. Pr\xc5\xabsijos kronprinces\xc4\x97s Viktorijos paskelbto jo koncepcijos memorandumo. Muziejaus id\xc4\x97jas realizuoti \xc4\x97m\xc4\x97si Vilhelmas fon Bod\xc4\x97. 1897 m. prasid\xc4\x97jo pastato statybos \xc5\xa1iauriniame dabartin\xc4\x97s Muziej\xc5\xb3 salos kra\xc5\xa1te. Pastato architektas \xe2\x88\x92 Eberhard von Ihne. Muziejus atidarytas 1904 m. ir pavadintas kaizerio Frydricho (mirusio 1888 m., kronprinces\xc4\x97s Viktorijos vyro) vardu. Jis buvo skirtas renesanso menui, skulpt\xc5\xabroms ir tapybai. Pastatas labai nukent\xc4\x97jo antrojo pasaulinio karo metu ir 1948\xe2\x88\x921986 m. laikotarpiu buvo kelis kartus restauruotas. 1956 m. jam suteiktas jo \xc4\xafk\xc5\xabr\xc4\x97jo ir pirmojo direktoriaus Vilhelmo fon Bod\xc4\x97s vardas. Po Vokietijos suvienijimo 1990 m. muziejaus kolekcijos buvo prijungtos prie Valstybini\xc5\xb3 Berlyno muziej\xc5\xb3 institucijos kolekcij\xc5\xb3. Po kapitalini\xc5\xb3 restauracijos darb\xc5\xb3 muziejus atidaytas 2006 m. i\xc5\xa1 naujo. Jo paskirtis pakeista \xc4\xaf Skulpt\xc5\xabr\xc5\xb3 ir Bizantijos meno muziejaus. Taip pat jame yra M\xc3\xbcnzkabinett \xe2\x88\x92 \xc5\xbemonijos istorijos numizmatikos kabineto \xe2\x88\x92 pagrindin\xc4\x97 ekspozicija. Papildomai muziejus praturtintas 150 paveiksl\xc5\xb3 i\xc5\xa1 renesanso laikotarpio, kai pagrindin\xc4\x97 renesanso paveiksl\xc5\xb3 kolekcija nuo 1998 m. eksponuojama Berlyno paveiksl\xc5\xb3 galerijoje._NEWLINE_Bod\xc4\x97s muziejaus garsiais eksponatais minimos Donatelo \xe2\x80\x9ePaci\xc5\xb3 Madonos\xe2\x80\x9c, Kanovos \xe2\x80\x9e\xc5\xa0ok\xc4\x97jos\xe2\x80\x9c skulpt\xc5\xabros, bei jame yra kapitalini\xc5\xb3 vokie\xc4\x8di\xc5\xb3 skulptori\xc5\xb3 T. Rymen\xc5\xa1neiderio ir I. Giunterio skulpt\xc5\xabros darb\xc5\xb3. Muziejuje vyksta dedikuotos parodos.'